રવિવારની વહેલી સવારથી આણંદ જિલ્લામાં મેઘમહેર થતાં જ ધરતીપુત્રોમાં આનંદની લાગણી છવાઇ જવા પામી છે. ત્યારે સતત ત્રીજા દિવસે સોમવારે પણ આ ઝાપટાં ચાલુ રહ્યા હતા. સોમવારની મધ્યરાત્રે ફરીથી મેઘરાજા ત્રાટકતાં આણંદ અને ઉમેરઠ તાલુકામાં ધોધમાર સ્વરૂપે બે-બે ઇંચ પાણી વરસાવી દીધું હતું. જોકે પેટલાદ અને સોજિત્રા તાલુકા સિવાય બાકીના ચાર તાલુકામાં હળવો વરસાદ નોંધાયો છે. બીજી બાજુ સવારથી જ વાદળછાયું વાતાવરણ રહેવા છતાં દિવસે વિરામ ફરમાવ્યો છે. રાત્રે થયેલા વરસાદને પગલે આણંદ શહેરના નીચાણવાળા વિસ્તારોમાં પાણી ભરાઇ જવા પામ્યા હતા.